**Ózdi SZC Surányi Endre   
Technikum, szakképző Iskola   
és Kollégium**

**Ózdi Szakképzési Centrum   
Surányi Endre Technikum,   
Szakképző Iskola és Kollégium**

**HONVÉDELMI NEVELÉSI TERV**



Kazincbarcika, 2022. augusztus 28.

Készítette: Sándorné Nagy Zsuzsanna

**HONVÉDELMI NEVELÉSI TERV**

1. **Alapelvek**

Az intézmény a Honvéd Kadét Program keretei között segíti a képzésben résztvevő diákokat (a honvéd kadétokat) a honvédelmi ismereteik elmélyítésében, továbbá támogatja az érdeklődő diákok honvédségi pályaorientációját. A honvéd kadétok számára nyújtott nevelés biztosítja a hétköznapi élet kihívásaira történő felkészítést, valamint a katonai hivatás ellátásához szükséges tudás megszerzését és a fizikai állóképesség javítását.

**1.1 Az intézmény honvédelmi nevelés területén vállalt küldetése**

* a katonai hivatás pozitív értékeinek átadása (hazaszeretet, rend, fegyelem, bajtársiasság);
* a Magyar Honvédség társadalmi támogatásának erősítése;
* a honvédelmi alapismeretek tantárgy oktatása;
* a honvédelmi alapismeretek tantárgyból emelt szintű érettségi vizsgázás lehetőségének biztosítása;
* a honvédelemhez kapcsolódó tanórán kívüli elfoglaltságok – szakkörök, szabadidős programok – biztosítása;
* az iskola pedagógusai, az érdeklődő szülők és a 18. életévüket betöltött tanulók számára az Önkéntes Tartalékos Rendszerhez történő csatlakozás lehetőségének bemutatása a Magyar Honvédség segítségével.
  1. **Személyi feltételek**

A pedagógiai célok elérésének feltétele a felkészült, megfelelő honvédelmi ismeretekkel is rendelkező nevelőtestület (oktatói testület). Az iskola képes biztosítani a pedagógiai program (szakmai program) honvédelmi nevelési tervének teljesítéséhez szükséges szakmai végzettséggel rendelkező pedagógus létszámot.

A honvédelmi alapismeretek oktatásáért felelős pedagógusok (oktatók) sikeres vizsgát tettek a Honvédelmi Minisztérium szervezésében megvalósult, az előbbiekben említett tantárgyhoz kapcsolódó 120 órás pedagógus továbbképzésen.

A továbbképzés elvégzését – a honvéd kadét osztályok képzési céljához történő azonosulás érdekében – javasoljuk – és a lehetőségek függvényében biztosítjuk – az említett osztályokban tanító valamennyi pedagógus számára. Cél, hogy az intézmény pedagógusai folyamatosan bővítsék, korszerűsítsék – honvédelmi jellegű – ismereteiket.

1. **A képzés**

A képzést sikeresen teljesítő honvéd kadétok magasszintű honvédelmi műveltséggel és a katonai hivatással járó próbatételekre történő rálátással kell, hogy rendelkezzenek. A végzős honvéd kadét a képzés eredményeként a honvédelem ügyéhez szilárdan és pozitívan kötődik, morális értékrendje már kialakult és megingathatatlan.

**2.1. Hosszútávú célok**

* honvédelem ügyét ismerő és értő, felelősségteljes állampolgárok nevelése;
* a diákok általános honvédelmi ismereteinek bővítése;
* a katonai pályára jelentkezéshez szükséges alkalmasság – fizikai és szellemi alkalmasság – elérésének lehetőségét biztosítani a honvéd kadétok számára.
  1. **Rövidtávú célok**
* a honvéd kadétok érettségire történő felkészítése;
* a képzéshez kapcsolódó, tanórán kívüli honvédelemhez kötődő foglalkozások élményszerű megvalósítása;
* a honvéd kadétok nyelvvizsga bizonyítvány megszerzésére irányuló felkészültségének biztosítása;
* a honvéd kadétok fizikai képességének folyamatos fejlesztése.
  1. **A képzés eredménye:**

A képzés eredményeként a honvéd kadétoktól az iskola elvárja:

* az általános fegyelem iránti igényt;
* egyszemélyi vezetői rendszer elfogadását;
* a csapatmunka szeretetét;
* a fizikai megmérettetéseken, sportversenyeken történő részvételt;
* az egészséges életmód iránti igényt.

1. **A személyiségfejlődés támogatása**

Az intézmény a Magyar Honvédség értékrendjének figyelembevételével határozza meg azokat a célokat, amelyek a honvéd kadétok személyiségfejlődését támogathatják az oktatáson keresztül.

**3.1. Stabil értékrend kialakítása**

A honvéd kadétokat tanító karizmatikus pedagógusok (oktatók) a diákok otthonról hozott mintáit kiegészítve, esetenként tartalommal feltöltve, előre meghatározott szempontok alapján stabilizálják a diákok értékrendjét. Ez a folyamat a honvéd kadétok fizikai, szellemi és lelki megerősödését szolgálja.

A képzésben résztvevő diákok mentális képességeit folyamatosan szükséges erősíteni és a megfelelő fizikai teherbírás eléréséhez újabb és újabb megmérettetések elé kell állítani őket. A kihívások leküzdésével formálódik jellemük, megnő az önbizalmuk. Ezáltal a képzés végére minden honvéd kadétban kialakul a megfelelő erkölcsi tartás és a szilárd jellem.

**3.2. A kialakítandó magatartásformákhoz kapcsolódó pedagógiai tevékenység**

A fizikai megmérettetésekhez szükséges egészséges, sportos életvitel gyakorlásának elsajátításához szükséges tanári tevékenység:

* a higiénés szokások rögzítése;
* rendszeres sportolás fontosságának elfogadtatása;
* a betegségek megelőzéséhez, az egészség megőrzéséhez szükséges ismeretek átadása;
* preventív célzatú felvilágosítás a tudatmódosító szerekről;
* az egészséges táplálkozás megismertetése.

A szellemi értékek átadásához szükséges pedagógusi tevékenység:

* a kulturáltság iránti igény és művelődési szokások kialakítása;
* az információk feldolgozásához szükséges gondolkodás kialakítása;
* környezettudatosság kialakítása;
* idegennyelv megtanítása;
* infokommunikációs kultúra ismeretének átadása;
* az anyanyelv, a szülőföld szeretetének kialakítása;
* nemzeti szimbólumaink ismeretének, tiszteletének kialakítása;
* a Magyar Honvédség tiszteletének kialakítása;
* az európai szellemiség megismertetése.

A diákok lelki fejlődésének eléréséhez megvalósítandó feladatok:

* magabiztosság kialakítása;
* önfejlesztési igény kialakítása;
* tudatosság a karrier tervezésében;
* kudarcok elfogadásának képessége.

1. **Közösségfejlesztés támogatása**

A hagyományőrzés a közösségfejlesztés, a bajtársiasság kialakításának egyik meghatározó színtere. Az intézmény kiemelt figyelmet fordít nemzeti ünnepeinkre.

A honvédelmi nevelés részeként az iskola kiemelt eseményként kezeli a Honvédelem napjáról (május 21.) és a Hősök napjáról (május első vasárnapja) történő megemlékezést, valamint a hősi halált halt katonák emlékének ápolása céljából történő hadisírgondozást.

1. **Ifjúságvédelem támogatása**

Az ifjúságvédelmet az iskola komplex honvédelmi nevelési programja hatékonyan támogatja. A halmozottan hátrányos, illetve a hátrányos helyzetű honvéd kadétokkal kapcsolatban az intézmény ifjúságvédelmi koordinátora a hatályos ifjúságvédelmi törvényben foglaltak alapján szervezi tevékenységét.

A tinédzserek életében a deviáns viselkedésformák iránt egyfajta nyitottság figyelhető meg. Általános veszélyforrásként jelenik meg a dohányzás, alkohol- és droghasználattal kapcsolatos problémakör. Kiemelten fontos a diákok preventív jellegű tájékoztatása, illetve a tudatosan választott, szenvedélybetegségektől mentes, egészséges életvitel választásának erősítése. A tudatmódosító szerek elkerülésében segítséget jelent a honvédelmi nevelésből adódó fegyelem, rend és szervezettség követése, amelyet minden honvéd kadéttól megkövetel az iskola.